
2009. évi ___ törvény

a  személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény módosításáról

1. §

A személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény (a továbbiakban: Törvény) 31.§ (2) bekezdése az alábbiak szerint egészül ki:

[31. § (2) A rögzített kép-, hang-, valamint kép- és hangfelvételt]

- ideértve a közforgalmú közlekedési eszközön rögzített kép-és hangfelvételt-

[felhasználás hiányában legfeljebb a rögzítéstől számított három munkanap elteltével meg kell semmisíteni, illetve törölni kell.]

2.§

[31. § (3) b.) nyilvános rendezvényen, ]

közforgalmú közlekedési eszközön, annak állomásán, megállóhelyén (pl. vasútállomáson, repülőtéren, autóbuszon, villamoson, metrómegállóban) 

[terrorcselekmény és közveszélyokozás megelőzése,]


3.§

Ez a törvény                            napján lép hatályba.




Indokolás


I. ÁLTALÁNOS INDOKOLÁS


A jelen szabályozási keretek között a közforgalmú közlekedési eszközön alkalmazott kamerák használatára a vonatkozó jogszabályok nem fogalmaznak meg egyértelmű rendelkezéseket, ezáltal számos akadályt hárítva azon közforgalmú közlekedési eszközöket üzemeltető vállalatokra, amelyek a személy - és vagyonbiztonság megvalósítását képfelvétel készítésével kívánják biztosítani.



II. RÉSZLETES INDOKOLÁS

Az elmúlt időszakban a bűncselekmények egyre emelkedő számával párhuzamosan növekszik annak az igénye, hogy a személy- és vagyonvédelem kamerák elhelyezésével valósuljon meg. A közforgalmú közlekedési eszközökön ezen módszer igénybevétele is szükségszerűvé vált legfőképpen azért, hogy a közösségi közlekedés biztonságos működését biztosítani lehessen.

2009. májusában a BKV Zrt., mint a legnagyobb helyi közösségi közlekedést bonyolító társaság két járművén kísérleti jelleggel elhelyezett három-három kamerát. A kamerák elhelyezését az indokolta, hogy az elmúlt időszakban egyre gyakoribbá váltak a BKV Zrt. járművein elkövetett súlyos testi sértéssel járó bűncselekmények.

A BKV Zrt. utazóközönség által használt járműveinek területe (így például a buszoké is) olyan terület, amely megfelel a Törvénynek a magánterületre, illetve a magánterület közönség számára nyilvános részére vonatkozó fogalmának. Ezt erősíti, hogy a BKV Zrt.- az értelemszerűség keretei között - jogosult előírni és betartatni a Törvény 26. § (1) bekezdésében foglaltakat, így különösen:

„…- a területre belépő vagy az ott tartózkodó személyt a belépés, illetőleg a tartózkodás jogosultságának igazolására felhívni, ennek megtagadása vagy a közölt adatok nyilvánvaló valótlansága esetén az érintett belépését, ott-tartózkodását megtiltani, és távozásra felszólítani;
- a területre belépő vagy onnan kilépő személyt csomag, illetve menet-, szállítási okmány bemutatására felhívni;
- a jogsértő személyt magatartása abbahagyására felhívni;
-  vagyonvédelmi biztonságtechnikai rendszert alkalmazni;
-  a közbiztonságra különösen veszélyes eszközök bevitelét megtiltani.”

A fenti körben megállapított szabályok az utazási feltételekben szerepelnek is és a járműveken közzétett utas tájékoztatókban olvashatók.
Sem a Törvény rendelkezéseiből, sem más jogszabályokból nem következik, hogy magánterület vagy a magánterület közönség számára nyilvános része csak ingatlan lehet. Sőt, a szabálysértési törvény és az annak felhatalmazása alapján megalkotott kormányrendelet egyes tényállásaiban a tömegközlekedési eszközök (közforgalmú közlekedési eszköz) területe pl. a közterülettel, vagy olyan magánterülettel, amely részben vagy egészben a közönség részére nyilvános, azonos jogi védettséget élvez. 

A BKV Zrt. közösségi közlekedési eszközein a Törvény 31. § (1) bekezdésén leírt feltételek, az ott meghatározott keretek között van lehetőség képfelvevő berendezés elhelyezésére. Ezen rendelkezések azonban nem fogalmazzák meg egyértelműen a speciálisan a közforgalmú közlekedési eszközön rögzített kép és hangfelvételt.

A törvény fentiekben kifejtett indokok alapján történő módosítása tehát szükségszerű ahhoz, hogy a megfelelő konkrét rendelkezések pontosan határozzák meg  ezt a speciális területet.


Budapest 2009.        hónap           napja.

